Papersnake/gushiwen huggingface dataset:
偈五首
释道行（宋代）

句亦划，意亦划，
绝毫绝釐处，如山如岳，
句变到，意亦到，
如山如岳处，绉毫绝釐。
送郑廷玉教授之官邵武
许及之（宋代）

太学声名十五年，鸡林副墨竞流传。诸生定满升堂履，独冷何愁坐客毡。

预恐上方催给劄，便应西笑去朝天。君王若问安边策，上药良医有十全。
从徐侍郎相度水道过吴兴寄沈彦祥吴汝琇
史鉴（明代）

碧苕溪上暂维舟，行役匆匆不自由。使者拟平洪水患，圣王时轸下民忧。

非才敢任求贤责，传食难忘怠事羞。目断沧洲烟树外，故人能不为时谋。
戏题李渤联德高蹈图四首 其二
刘因（元代）

求人谀鬼果何为，翻忆谋亲入仕时。寄谢韩公莫相挽，山妻元不解啼饥。
赠游子信 其一
曾丰（宋代）

可言诗已矣，多学识之与。牛尾繄经始，羊肠殆绪馀。

江山开辟后，情性浑成初。机械相融处，真成可起予。
酹江月 赋鸡头
王恽（元代）

紫荷盘若，向波心、溅溅鸿头高啄。满喙明珠三百颗，一夕秋风吹落。沙盎圆搓，麝汤旋煮，香喷佳人嚼。杯盘凉夜，楚江风味依约。今岁冷淡中秋，空＊雨湿，坐久寒生幕。草草时新聊应候，儿子灯前欢噱。趁暖争拈，分朋＊啮，翠屑纷如削。老夫旁看，苦吟思与韩较。
赠别王工部年丈改授南曹
郭谏臣（明代）

送君南去凤凰台，江上秋风待客来。云树暮连青嶂远，渚花寒映锦帆开。

六朝旧迹千年在，万里长江一带回。莫谓留都近閒散，先皇曾此屈群材。
送文休承赴吉水文学
欧大任（明代）

家学吴门比陆机，一官犹着旧儒衣。执经讲肆诸生满，临帖山斋过客稀。

雪浪每从章浦见，暮霞多入楚城飞。石渠金马徵贤日，时倚江云忆禁闱。
烂柯石
孟郊（唐代）

仙界一日内，人间千载穷。
双棋未遍局，万物皆为空。
樵客返归路，斧柯烂从风。
唯馀石桥在，犹自凌丹虹。
新月
宋庠（宋代）

稍傍夕楼明，娟娟底有情。
眉织鬬蛾出，鉤曲误鱼惊。
欲暗犹衔岫，将斜更上楹。
刀头君自晚，莫枉桂初生。
和饮酒二十首初夏天气微热方不欲饮偶龚仲和
唐时升（明代）

我本磊落人，忧患缠绵之。
唯逢酣饮处，亦有开眉时。
暮年学恬淡，意复不在兹。
昨宵遇名酒，旷然散群疑。
滞雨苦寥落，一杯思自持。¤
仙思
赵崇鉘（宋代）

水殿风清急景斜，灵君初下五云车。
碧罗宝扇双题字，记是谁人咏落花。
台州四诗
尤袤（宋代）

三日霪霖已渺漫，未晴三日又言乾。
自来说道天难做，天到台州分外难。
九日得新字
孟浩然（唐代）

初九未成旬，重阳即此晨。登高闻古事，载酒访幽人。

落帽恣欢饮，授衣同试新。茱萸正可佩，折取寄情亲。
畅岩怀古
姚嗣宗（宋代）

寒谷长留□秋气，畅岩别是一壶天。
清风不断名犹在，还继宣尼出圣贤。
汪彦文以葆真韵见赠次韵答之
赵鼎臣（宋代）

少年倾盖海之滨，白发相逢意转亲。三伏偶乘偷暇日，一枰聊作暂闲人。

官清已怪腰金晚，诗好因缘梦笔新。火急著成封禅颂，属车方欲议东巡。
次韵东皋雨后行
徐瑞（宋代）

久雨书闱坐，初晴竹伴行。
远林更旧绿，流水带新声。
随境皆天趣，无心任世情。
芒田公独乐，吟啸了浮生。
狱中集古十六首　东岩同扉 其十五
韩邦奇（明代）

朔云横高天，远海动风色。萧飒望中来，摧残梧桐叶。

感叹发秋兴，苍然五情热。长安如梦中，云山万里隔。

前期浩漫漫，落日归心绝。生事如转蓬，一官已发白。

昨日东楼醉，绿杨正可折。今兹大火落，已属流芳歇。

壮心惜暮年，岁光屡奔迫。天地一浮云，生死殊飘忽。

李斯上蔡门，穷途方恸哭。张翰江东去，清风洒兰雪。

世路今太行，非时将安适。结心寄青松，千春卧蓬阙。

且复命酒樽，浩歌待明月。
夕次圃田店
祖咏（唐代）

前路入郑郊，尚经百馀里。马烦时欲歇，客归程未已。

落日桑柘阴，遥村烟火起。西还不遑宿，中夜渡泾水。
三月晦日登丰州故城
司马光（宋代）

春尽芜城天一涯，白榆生荚柳生花。
满川战骨知谁罪，深属来人戒覆车。
念奴娇 十六夜对月读湖海楼词辄题其后
周星誉（清代）

髯乎堪恨，占词名一代，竟无其匹。早岁红牙添韵事，传唱六宫都彻。

宰相衣冠，党人子弟，老作梁园客。功名五十，马周久已白头。

知否二百年来，替人属我，来与公争席。自写江南肠断句，恨少紫云擪笛。

馀子徒劳，此才不易，鹿角谁当折。花前清啸，诗魂飞下寒月。
代出自蓟北门行
鲍照（南北朝）

羽檄起边亭，烽火入咸阳。
征师屯广武，分兵救朔方。(征师 一作：征骑)
严秋筋竿劲，虏阵精且强。
天子按剑怒，使者遥相望。
雁行缘石径，鱼贯度飞梁。
箫鼓流汉思，旌甲被胡霜。
疾风冲塞起，沙砾自飘扬。
马毛缩如蝟，角弓不可张。
时危见臣节，世乱识忠良。
投躯报明主，身死为国殇。
题画小景二首 其二
童轩（明代）

家住清溪口，门掩清溪树。溪上多白云，幽人自来去。
曲江红杏
郑谷（唐代）

遮莫江头柳色遮，日浓莺睡一枝斜。

女郎折得殷勤看，道是春风及第花。
师旷村
弘历（清代）

鲁邑遥过师旷村，于今谁识六篇存。平治仁政伊予责，即景因思孟子言。
寒食
王建（唐代）

田舍清明日，家家出火迟。白衫眠古巷，红索搭高枝。
纱带生难结，铜钗重欲垂。斩新衣踏尽，还似去年时。
和尹懋登南楼
张均（唐代）

客来已两春，更瞻韶光早。花鸟既环合，江山复骈抱。

楼形写北潭，堞势凌青岛。白云谢归雁，驰怀洛阳道。
送孔鲁茂录事解官归永嘉
陈镒（明代）

到老心常赤，先忧发易苍。纪纲吾道重，风节古人方。

山驿黄花雨，江村乌桕霜。孤帆又东去，离恨满沧浪。
感寓 其三十六
王称（宋代）

我有太阿剑，龙文粲奇章。精光动星斗，挥霍回阴阳。

淬以金鸊鹈，衣之古盘囊。夜深雷雨惊，恐逐风云翔。

刚明易点缺，贵能敛其铓。用之如发硎，保之在深藏。

去去勿复道，相期霄汉长。
登拂水岩次韵
庞嵩（明代）

青山随地托幽缘，况有登山具且便。台石雪乾梅送腊，剑门烟暖草迎年。

钟声见日凭观海，玉屑凌风动拂泉。千古断碑遗荐福，磨崖今拟为谁镌。
后谷春晚
释永颐（宋代）

烟冷云深燕不归，径多松叶少花枝。
春风过尽无行客，白书山獐饮石池。
题甘棠楼
赵抃（宋代）

阑干十二压仙瀛，占得龙峰作画屏。林映远笼千里月，湖光寒照一天星。

望来瀑布真霜练，飞过沙禽半雪翎。人赏不知春已老，隔桥依旧柳青青。
留别李巽之
李俊民（金朝）

嗟嗟平生交，所恨不耐久。几年戎马间，太半正丘首。

忆初识君戎，同门皆小友。倏忽五十春，相见成老叟。

淹淹泉下人，树拱骨已朽。崎岖见在身，何幸得此寿。

感慨岁云晚，哀泪迸林薮。古今均一梦，万事付杯酒。
盐署凭高晚望
赵完璧（明代）

北望沧茫眼欲迷，碧峰斜日晚悽悽。烟光度鸟白还没，水色连天青更低。

千里秋颜吾已老，万山云树思堪题。曾耽曲蘖沧江外，不醉阑干玉署西。
同谊夫国才饯季然于普门院取壁间五字诗各探一句为韵赋五诗某得共饮碧苔畔 其三
王灼（宋代）

暑涂劝加餐，养成摩天翮。中车宝带黄，小队油幢碧。
颂古四十四首
释法泰（宋代）

汝水向东流，楚水从南至。
皆归大海中，咸淡同一味。
顶门具眼底衲僧，试向其中辨浅深。
献大司马制府吴公一百韵
陈恭尹（清代）

北极盱长策，南天眷重臣。节移闽海近，恩及岭头新。

睇望云霓闽，沾濡雨露匀。旌旗皆改色，闾井自生春。

地阔衡庐接，星分斗庙邻。滇流东注海，横浦北封秦。

旧俗民瑶杂，遗风邹鲁醇。威行千里肃，纲举百城振。

文武趋莲府，溪山望画轮。诗须传乐部，德俟纪贞珉。

往日弦歌暇，清篇字句真。飞腾珠不胫，磊落笔如神。

世诵吟灯作，官闻酌水贫。孤标诚绝俗，高义闽惊人。

法重催科考，时兼荐馑臻。后先羁旧尹，三五及迷津。

相戒车前辙，谁从井有仁。赖公垂恻隐，遂得免颦呻。

数万金钱负，多年簿责频。下车皆遣去，重任畀于身。

汤网开穷鸟，庄波借涸鳞。即云于物利，未或以财徇。

侠气过朱郭，名流仰乐歅。各期空冀野，争得望车轮。

银烛连开宴，瑶阶九列傧。攀留常累月，酬唱动兼旬。

阳羡多栽茗，江东自足莼。四鳃鱼入馔，千日酒沾唇。

白雪操常凛，芳兰佩自纫。骥才终必展，龙屈理须信。

令誉通黄叟，能声彻紫宸。九重恩破格，万里檄征闽。

爰自神明宰，高超岳牧伦。六条持法慎，九伐纪功纯。

堠火飞猿峻，妖氛紫帽屯。逆萌生带砺，缓死冀宵晨。

徵士时缄剑，搜财或算缗。莫为分玉石，终见共胥沦。

不枉闻清论，如丝拜御纶。绣衣明獬豸，高印跃麒麟。

受节初开府，兼官属代巡。澄清徐揽辔，光霁俨垂绅。

一鼓更弦瑟，先移曲突薪。万民歌乐只，多士荷陶甄。

桃李三山遍，韬钤列校悛。岛人宵自遁，荒土日加畇。

边计奇难测，雄功立不泯。撝谦师大树，克让协同寅。

忆昨杉关出，将过粤海漘。香花连水驿，涕泣洒山榛。

父老追邪谷，舆歌继洧溱。尚思崇俎豆，岂惮走嶙峋。

岭峤人何幸，皇天若汝亲。矧当凋瘵后，初过乱离辰。

乡落朝无火，郊原夜有燐。三毛名饭毳，百结号衣鹑。

元气公能补，民心愿莫因。经时虚远想，一旦下高旻。

疾痛难更仆，吁嗟自郁氤。顷从藩镇始，遂使利源湮。

淩杂供求取，纤毫见怒嗔。生民如草芥，王度渐缁磷。

丛借还无日，狐威假不驯。骄矜行自绝，骨肉且相狺。

竟启东南衅，同归朴灭均。馀波仍污染，囹圄日嚣龂。

孰市田文义，谁从郑侠陈。脂膏原粤物，鞭朴亦吾民。

世幸销兵革，恩宜用抚循。输将前不易，旸潦近加辛。

即尽敲民髓，何裨秉国钧。富强须有术，山海况多珍。

夷舶原交市，遐方旧贡蠙。有无通物产，声教暨弦夤。

盐铁书何密，耕屯计可抡。兵民如复合，风俗庶能淳。

夫子今豪杰，文章古孟荀。学能全体用，巧不事组紃。

诗礼趋庭得，风规昔驯遵。先公开棨戟，大节挺松筠。

善述真无忝，仁声美有洵。会吹寒谷律，终解捧心颦。

贱子何为者，其生亦已迍。在金惭跃冶，于木更轮囷。

好著登山屐，常冠折角巾。行藏依草野，出入远城闉。

欹案看书卧，颓颜揽镜皴。何知年冉冉，只爱石粼粼。

东渐曾过浙，西行未到岷。遥登太行上，亦泛五湖滨。

处处闻风烈，超超远世尘。溯洄心未已，向往足犹踆。

行部干旌出，防边介士蹲。飞扬明铁铠，镗鎝响金錞。

并集三江鹢，初停六辔骃。霜应生白简，风欲起青蘋。

北斗瞻今近，南溟气自申。扶携观教化，洗涤待咨询。

幕府多英俊，贤君爱笑嚬。肯容狂狷士，长揖列嘉宾。
试院和李提管韵
牟巘（宋代）

圣世旁搜盛武宣，几人舍耒叹胝胼。武成宜取二三策，稽古还誇数万言。

充栋此时唯恐后，著鞭他日竟谁先。空筌相对真堪笑，半夜鱼龙已变迁。
恭和御制悯忠诗三十韵
金朝觐（清代）

东岳降生发其祥，李公卓荦殊寻常。读万卷书不爱死，英风侠寻偕灵长。

公之少年有大志，斗鸡走狗斥荒唐。疾恶如仇去如疾，市井无赖呼为狂。

嘉庆戊辰成进士，曲江春宴颇轩昂。帝曰昌才非百里，汝其试之往江乡。

是年秋涨溢淮泗，鱼鳖斯民走且僵。诏开内帑赐银币，侵渔牟利相颉颃。

独公力持矫其弊，元凶稔恶王山阳。杀民更杀慈父母，下同厮仆祸心藏。

岂有酖人羊叔子，叵耐跋扈皆豺狼。可怜杯酒须臾命，金石毒发摧心肠。

北望宸极魂飞去，月明颜色绕屋梁。敝袍丹血鬼神护，家人梦寐咸悽怆。

叔父爱侄如爱子，抱衣吞泣心慞惶。酷暑千里汗相属，披发投地呼天阊。

斯须九重达聪听，赫然震怒天威扬。白日雷霆惊霹雳，跃跃三尺寒锋铓。

法司传敕急星火，蠢彼群丑失路伥。楚囚终日相对泣，引颈待罪轵道旁。

剖视心肝血漉漉，腥秽馀沥倾壶觞。阴风飒飒来格享，松涛怒捲声洋洋。

沈埋冤岳清如洗，昭然依被日月光。国家论功重死事，丰碑屹立锡天章。

郡君食俸二千石，心如冰玉操如霜。乃嘱守令为立后，千秋俎豆承馨香。

吁嗟乎书生无寻人所鄙，每为斯人意差强。人生百年忽已矣，谁复言之慨且慷。
吕守之暮到三首
钱时（宋代）

春日归舟五十诗，人间此乐尽无涯。
永平岸口匆匆别，又见西风上桂枝。
席上赋梅
李处权（宋代）

桃李何须续后开，芝兰胜韵许相陪。
先春莫道无深意，调鼎方知有大才。
南国正宜溪上路，故园长梦竹间台。
骚人不为寻诗句，自爱幽芳特特来。
华之巫（景戌）
元稹（唐代）

有一人兮神之侧，庙森森兮神默默。神默默兮可奈何，

愿一见神兮何可得。女巫索我何所有，神之开闭予之手。

我能进若神之前，神不自言寄予口。尔欲见神安尔身，

买我神钱沽我酒。我家又有神之盘，尔进此盘神尔安。

此盘不进行路难，陆有摧车舟有澜。我闻此语长太息，

岂有神明欺正直。尔居大道谁南北，姿矫神言假神力。

假神力兮神未悟，行道之人不得度。我欲见神诛尔巫，

岂是因巫假神祜。尔巫，尔巫，尔独不闻乎。与其媚于奥，

不若媚于灶。使我倾心事尔巫，吾宁驱车守吾道。

尔巫尔巫且相保，吾民自有丘之祷。
杂咏四首 其四
陆游（宋代）

世事盛衰谁得知，惠陵烟草掩柴扉。陵边人家丛竹里，灯火喧呼迎妇归。
赠五牙山人洗修白
方干（唐代）

变通唯在片时间，此事全由一粒丹。若取寿长延至易，

如嫌地远缩何难。先生阔别能轻举，弟子才来学不餐。

箧里生尘是闲药，外沾犹可救衰残。
松岭
吴芾（宋代）

君爱山间十八公，俨然风操出樊笼。
四时已占青青色，更有松黄胜万红。
圆相观音菩萨瑞像颂
释彦泯（宋代）

妙觉慈悲主，身云莹碧霞。光轮停夜月，璎珞缀千花。

无畏全心普，分形应类差。圆通斯第一，名号遍恒沙。

处处得消息，头头感叹嗟。和风飞语燕，斜日噪寒鸦。

昂首清尘眼，称名断苦芽。谛观圆满相，砧杵落谁家。
题刘铭伯制科策后二首 其二
丘逢甲（清代）

早闻声价重龙门，一疏轰传叩九阍。吾辈当为天下计，此才岂藉特科尊！

愁边在陆龙蛇起，梦里当关虎豹蹲。诵罢高文鸡喔喔，何时对舞共刘琨！
王郎中妓席五咏。筝
顾况（唐代）

秦声楚调怨无穷，陇水胡笳咽复通。

莫遣黄莺花里啭，参差撩乱妒春风。
调笑
毛滂（宋代）

屏六曲红氍毹。霰珠穿帘洞房晚。歌倚瑶琴半羞懒。天寒日暮可奈何，挂客冠缨玉钗冷。

钗冷。鬓云晚。罗袖拂人花气暖。风流公子来应远。半倚瑶琴羞懒。云寒日暮天微霰。无处不堪肠断。
江上
陈恭尹（清代）

青山此川上，终古见如新。可叹浮生者，蹉跎即老人。

暮云高不动，白鸟立无邻。独往秋光里，双桡与病身。
飞瀑
王信（宋代）

闻道东阳水乐亭，一经坡句万年声。
我来石洞得飞瀑，谁赋新诗留美名。
平地有雷鸣不断，半天无雨势如倾。
欲知山水醉翁意，且请主人迟酒行。
凤栖梧 题于秋渚先生聆秋楼图
熊琏（清代）

百尺楼头烟树渺。独倚危阑，短发愁催老。万里碧空风浩浩。

梧桐叶上秋先到。

吹散三春花共鸟。不是知音，谁听凄凉调。天许骚人听不了。

一编宋玉销魂稿。
和杨公济钱塘西湖百题 其十九 赞宁僧录房
郭祥正（宋代）

有道归真主，无心恋旧房。一灯长不灭，分付水云乡。
梦立求轩名以其面莲池十许顷名之曰妙喜轩
邹浩（宋代）

莲华千叶满前开，断取应从妙喜来。色带日光飞缥缈，香乘风喜转徘徊。

休寻物外庵罗果，且进池边鹦鹉杯。一笑真能契无染，不妨游戏挟霆雷。
偈颂一一二首 其九十
释清远（宋代）

空生不解岩中坐，春暖桃花树树红。漏泄天机无觅处，都缘露柱挂灯笼。

灯笼灯笼，却有古风。露柱露柱，善解提举。一旦师姑是女儿，大悟堂中吃茶去。
海棠木瓜二绝句海棠赠木瓜
王禹偁（宋代）

我向商山占断春，风流还似锦江滨。
群花自合知羞耻，莫对西施更学颦。
寿李济夫
段成己（金朝）

夫子何为者，昂藏不入时。眼前诸事罢，膝下两儿嬉。

落落真难合，悠悠听所之。黄花一杯酒，岁喜与君持。
题灵峰寺壁
苏轼（宋代）

灵峰山上宝陀寺，白发东坡又到来。
前世德云今我是，依稀犹记妙高台。
礼别峰塔
释居简（宋代）

济北参天树，何时此活埋。人天知敬畏，佛祖惮挤排。

父祖万人杰，儿孙一样乖。𣰦毵穿布衲，谁复裹芒鞋。
饮袁州惠仰山茶
赵蕃（宋代）

黄溪方辍供，顿有仰山来。
久怕羊肠险，小听松吹回。
喜能浇渴肺，愁奈走饥雷。
何日俱君谒，香凝燕寝开。
赠人四首 其三
吕本中（宋代）

跬步无功已厌迟，后生谁复肯从师。无人识子闲居意，手冷深藏只自知。
谒狄梁公庙
惠洪（宋代）

九江浪粘天，气势必东下。
万山勒回之，到此竟倾泻。
如公廷诤时，一快那顾藉！
君看洗日光，正色甚闲暇。
使唐不敢周，谁复如公者？
古祠苍烟根，碧草上屋瓦。
我来春雨余，瞻叹香火罢。
一读老范碑，顿尘看奔马。
斯文如贯珠，字字光照夜。
整帆更迟留，风正不忍挂。
访弟长沙霍元瞻雪夜为作秋山图
詹同（明代）

我爱霍元瞻，清标如玉雪。
苍松立石崖，白鹤鸣海月。
瘦马冲寒立在须，日暮去访元瞻居。
高堂中夜烧长烛，为我写出《秋山图》。
墨池水冻笔如槊，使我见之喜且愕。
云气忽从衡岳来，雨声似向潇湘落。
二客兰舟泊远沙，一个茅亭在阴壑。
感君厚意不可量，我欲酬尔明珠珰。
贾傅祠前相别去，挂在鹄山青草堂。
仙都山
柳绅（宋代）

独出诸峰表，周围一丈圆。
千寻雄镇地，万仞上擎天。
湖浪动星际，荷花生日边。
终当驾云鹤，绝顶会神仙。
浣溪沙（初夏）
赵长卿（宋代）

睡起风帘一派垂。失巢燕子傍人飞。日长深院委香泥。

绿笋出林翻锦箨，红葵著雨腿胭脂。微风度竹入轻衣。
以诗句咏梅·点缀裙腰粉不扫
方蒙仲（宋代）

慎勿扫苍苔，芳英堪藉地。
丘壑足风流，欠得脂粉气。
视涝
陈刚中（宋代）

暨阳古泽中，今岁仍大水。
舟行民田中，一浪四十里。
农夫相对泣，父子饥欲死。
酷吏亦何主，诛求殊未已。
岂繄竭膏血，直欲剥肤髓。
哀此无告民，有生皆赤子。
天灾自流行，助虐亦何理。
我愧才术疎，陆陆佐小垒。
熟视不能救，有泪空如洒。
皇心念下民，恻怛形诏旨。
丁宁既谆複，象魏几黄纸。
要须尽蠲除，仰称德意美。
人微言或弃，归休从此始。
正月三日立春
方回（元代）

曾戴金幡胜，如今有几人。
尚能容白发，屡得见青春。
定力忘寒燠，冥怀任屈伸。
遥知残雪地，即复化为尘。
王守生辰七月十四日
廖刚（宋代）

月华浑似十分圆，玉露金风处暑天。虎节端光凌碧汉，龙台佳气满晴川。

扬鞭省闼声名籍，拥旆侯籓福禄骈。会看黑头丹衮贵，伊周勋业老彭年。
浮丘仙洞歌
区大相（明代）

珊瑚井底流金沙，菖蒲涧畔飞琼霞。林里时藏蓬岛路，城头半出羽人家。

羽人家住朱明日，却辟此丘为户牖。邀客常教白鹤迎，烧丹却倩青龙守。

丹池别后依然在，琪树种来皆已大。海阔全凭一鸟度，天空不遣片云碍。

此丘往时在海中，三山烟雾晴濛濛。今日丘林带城郭，惟馀海月一片挂长松。

眼见碧水又飞尘，令人却忆扶桑东。扶桑枯海水竭，仙人缘鬓翻成雪。

赵客梦中啼翠羽，葛公坟上飞黄蝶。物外之谈诚恍惚，世间何事无消歇。

层城瑶池不足游，我欲乘龙何处求。纵使千年归一度，不如日饮美酒扬清讴。
寄许太初
方回（元代）

忆昨与君同榻时，奇温叠重狨豹皮。
醉卧哎吐污茵帐，君不诮责予不知。
一从建康出城去，七里八冈泥涉路。
一步一滑一可度，始复思君寝处处。
幸有笋舆犹得乘，其实不胜其战兢。
句容破店无卧榻，一夜打坐如禅僧。
老顽穷健耐辛苦，地角天涯迷处所。
客中知我何如人，店妪无赖肆讥侮。
蹉跎六十二年身，明日又见新年春。
只应独坐思乡客，犹胜孤征失路人。
无隐侍者请赞
释智愚（宋代）

斗斗㖃㖃，雷驱电驰。垂手未游象外，虚空突出毫釐。

目前难遏密，冷落有谁知。父攘羊，子證之，从教万古黑风吹。
君山
王濯（唐代）

无际波光滉太虚，君山一点暮云孤。
危楼栏槛能多少，展尽江湖万里图。
奔亡道中五首 其二
李白（唐代）

亭伯去安在，李陵降未归。愁容变海色，短服改胡衣。
得请南台偶书
张方平（宋代）

紫阳洞中客，水晶宫里人。一念堕尘世，资本犹天真。

擢质出流俗，抗志凌苍旻。邈从逍遥游，浩与恬漠亲。

风箫不受调，溪鸟非所驯。敢希古作者，尚从诸逸民。

犬马皆有养，况我无天伦。俛首遂干禄，老先称过秦。

流遁亡旧守，趋锵陪荐绅。骄气与矜色，湛没四十春。

市合先缩手，战酣早收身。桑榆近颓暮，丘壑惭荒榛。

福兮祸所伏，名者实之宾。虽嗟负前志，大观亦同均。
黄梅
刘宰（宋代）

林梢脆实荐辛酸，尚记儿时刮目看。
老去齿牙无复昔，晓枝犹喜堕金丸。
赠写神者
李軏（宋代）

弄墨调朱妙如神，底能瞥见写吾真。
丁宁骨骼从渠湾，自有书生一样人。
治圃杂书二十首 其八
方回（元代）

十载前初种，酴醾间木香。对花犹绿发，携酒有黄堂。

忽起风云阵，几成鹿豕场。少陵忆严尹，非复旧春光。
国山烟寺
路衡（清代）

朦胧竹间月，出没松顶鹤。何处晚钟鸣，簌簌野花落。
乍凉寄朴翁
姜夔（宋代）

前日松间步屧归，更将荷叶障秋晖。
如今城里抛团扇，应是山秋试裌衣。
水有秋容连渐少，树含凉气鸟慵飞。
炎天既懒趋城市，从此尤须峦翠微。
金陵五题·并序
刘禹锡（唐代）

余少为江南客，而未游秣陵，尝有遗恨。后为历阳守，跂而望之。适有客以《金陵五题》相示，逌尔生思，欻然有得。他日友人白乐天掉头苦吟，叹赏良久，且曰《石头》诗云“潮打空城寂寞回”，吾知后之诗人，不复措词矣。余四咏虽不及此，亦不孤乐天之言耳。

石头城
山围故国周遭在，潮打空城寂寞回。
淮水东边旧时月，夜深还过女墙来。

乌衣巷
朱雀桥边野草花，乌衣巷口夕阳斜。
旧时王谢堂前燕，飞入寻常百姓家。

台城
台城六代竞豪华，结绮临春事最奢。
万户千门成野草，只缘一曲后庭花。

生公讲堂
生公说法鬼神听，身后空堂夜不扃。
高坐寂寥尘漠漠，一方明月可中庭。

江令宅
南朝词臣北朝客，归来唯见秦淮碧。
池台竹树三亩馀，至今人道江家宅。
沁园春
吴泳（宋代）

金柝声中，铁衣影里，仍旧上元。况银花亸鬓，看承春色，蜡珠照坐，暖热丰年。宝月分明无缺玷，须洗尽黄云别看天。无限意，且平开莲浦，小作桃源。
灯花夜来有喜，捷书便驰至军前。响乐棚高处，何妨颂圣，枢体筵侧傍，仍与中贤。不会山人行乐意，道刚把风花作事枧。言不尽，倩梅吹汉曲，莺答虞弦。
金陵怀古
司空曙（唐代）

辇路江枫暗，宫庭野草春。
伤心庾开府，老作北朝臣。
颂古一○一首
释子淳（宋代）

九重深密视听难，玉殿琼楼宿雾攒。
燮理尽归臣相事，轮王不载宝花冠。
重泛当湖四首 其二
林光（明代）

新水豁空碧，薰风催旧游。草青平野合，云尽远山浮。

荷荡盘中露，波摇镜面秋。橹声休聒耳，自在坐安流。
咏梅
言忠贞（清代）

偶见村梅放一枝，怜花寂寞笑花痴。孤山空嫁林和靖，冷月清霜只自知。
过惠山寺
谢淞洲（清代）

路转弓河三里赊，好风犹趁半帆斜。莺声满店二泉酒，春雨维舟一树花。

白发来游嗟已晚，青山如画欲移家。几时来傍禅镫宿，惠麓云中汲井华。
送江秀才归庐陵
余靖（宋代）

感君千里远相过，晤语经旬接粹和。
上客杯盘祗炊黍，主人门巷正张罗。
海山雾暗红尘少，岭路梅黄细雨多。
日暮津亭送归恨，唯知极目望烟波。
新婚致语
姚勉（宋代）

珠帘绣幕蔼祥烟，合卺嘉盟缔百年。
律底春回寒谷暖，堂间夜会德星贤。
彩軿牛女欢云汉，华屋神仙艳洞天。
玉润冰清更奇绝，明年联步璧池边。
次韵张直閤避暑
陈造（宋代）

红榴照眼笋穿阶，峭閤登临快此来。净境祛烦仍客共，醉乡逃暑更书催。

庭阴碎喜风头动，虹影明看雨脚回。万事屏除诗债迫，此心抖擞未容灰。
和叶六舅
李流谦（宋代）

李杜主盟诗有声，文推韩柳着章程。
二三子者皆人杰，五百年来并世生。
但见词源倒三峡，岂知武库足千兵。
勉君须把分阴惜，莫问红尘雨共晴。
江山一览阁
弘历（清代）

无路中间有路通，豁然开朗眄长空。句披月胁天心妙，窗纳千长万壑风。

橘树迎人还郁翠，杏花过雨乍殷红。谁云俯仰成陈迹，恰似沙纹浅印鸿。
湖山十景 其一 苏堤春晓
王洧（宋代）

孤山落月趁疏钟，画舫参差柳岸风。莺梦初醒人未起，金鸦飞上五云东。
送鲁公卷之汶阳
吴则礼（宋代）

投策上前坂，薄暮寒云滋。
华毂不可停，奈此长相思。
雁影正疾逝，马鸣一何悲。
归期无淹留，黄花殊未衰。
出大名府北郭
强至（宋代）

驱车出近郭，野色感年华。
河静水犹冻，地寒林未花。
细风吹断柳，残雪隐虚沙。
乡思东南阔，归飞羡暮鸦。
攀黛态（同前）
贺铸（宋代）

逢迎一笑金难买。小樱唇、浅蛾黛。玉环风调依然在。想花下、攀黛态。

伫倚碧云如有待。望新月、为谁双拜。细语人不闻，微风动、罗裙带。
送周奉议赴吴江 其二
黄裳（宋代）

双舻衔尾去如飞，秋满松江到未迟。自与李膺归兴别，鲈鱼杯酒在平时。
霜后纪园中草木十二绝 其七
范成大（宋代）

客从扬州来，遗我扬州花。筠笼贮枯蘖，明年擅春华。
右
陈宓（宋代）

诗跨唐人未数钱，定应妙思入风烟。
才堪华国华宁老，句得惊人即是仙。
世事但将酬一醉，侯封那可敌千篇。
天葩况值春初到，蜂蝶纷纷看扑缘。
松明
李复（宋代）

亢龙泄流津，津融身自化。
苍鳞困摧剥，古鬣渐凋谢。
无地逃斧斤，岂愿耀深夜。
万牛空回首，踌躇叹广厦。
书韩苏桃花源诗后
英和（清代）

曾闻涿郡有三坡，纳赋年年父老过。莫认桃花源旧路，满山风雨落英多。
次韵和胡仲方正月二十五日雪
项安世（宋代）

减却濠沟厚却城，散如丝忽聚如京。
夜兼风势千江立，晓借林花万象荣。
恃我柴门高卧稳，敌君竹阁醉吟清。
长歌慷慨摇冰柱，至乐衔心未易名。
满江红·千亩君封
黎廷瑞（宋代）

千亩君封，新移就、美泉天禄。形制古，椰樽嫌窄，瓠壶嫌俗。爱酒步兵缘业重，平生所愿何时足。再来生、竟堕此林中，充其腹。秋入洞，鉴金筑。春出户，跳珠玉。想宜城九酝，叶光凝绿。驴背夕阳同倒载，醉乡只在篔筜谷。问东坡、何独饮松醪，还思肉。
恭挽晋赠中宪大夫崇庆牧理斋常老先生殉节录 其一
何士鋐（清代）

涖政西川越六年，臣心耿耿问苍天。神人共鉴非凡令，士庶咸苍飞舄仙。

仓猝临危气益振，从容就义志犹坚。君王不负忠魂节，更锡恩纶属后贤。
上巳琼林苑宴二府同游池上即事口占
晏殊（宋代）

曲榭回廊手伎喧，彩楼朱舫鼓声繁。
游人已著浓春去，不待歌长舞袖翻。
净成上老父供阻雪十日二首 其一
释函是（明代）

隔溪有路通幽处，望见松门别一天。因展先容归故隐，独登煖榻恋深禅。

寒林扫叶煨牛火，乱砌寻源引竹泉。雪久地炉生事拙，焚香重理杂华篇。
颂古一百首
释智愚（宋代）

白石鉴鉴，韫尔美璞。
君子道晦，君子斯乐。
静听鸟相喧
曾丰（宋代）

静听鸟相喧，其中有意存。
提壶爱宾客，脱袴惜儿孙。
气结辽城怨，声衔蜀帝冤。
阿谁能细译，收拾入方言。
辋口遇雨忆终南山因献王维
裴迪（唐代）

积雨晦空曲，平沙灭浮彩。
辋水去悠悠，南山复何在。
红窗怨
刘翰（宋代）

啼莺唤起纱窗梦，红日满帘花影弄。
翠屏香字冷薰炉，罗衣叠影金泥凤。
去年君去燕归时，今日燕来君未归。
欲把相思挑锦这，夜寒懒上鸳鸯机。
起来翠袖香罗薄，东风满地桃花落。
和山谷赋黄迪墨竹韵
释宝昙（宋代）

平生黄太史，翰墨四海知。
风流过修竹，自弃或若遗。
岂伊岁寒质，似我槃礴时。
此君不解语，风雨扶持之。
夜窗或荡撼，灯火皆疑危。
龙去恐□□，呻吟欲勤追。
摩挲古屋壁，想像还依稀。
怜公读书瘦，爱竹何缘肥。
饮尽三斗墨，半梢或相宜。
争如鸱夷子，一舸容西施。
岁晚意浩荡，江湖相倚毗。
云幢与烟节，异致仍同归。
多应黑瘦语，绝倒黄初诗。
君家百斛力，不解增双眉。
荣枯各本色，王林亦神驰。
我欲学挥扫，一年以为期。
胸中富千亩，二凤当来仪。
箫韶久不作，此恨常依依。
会须归故国，夜梦而昼思。
庭空月欲落，斯文还在兹。
游江渎庙用故侯吴龙图韵
袁说友（宋代）

马嘶杨柳泊林塘，六月城南趁晓凉。
万古丛祠千木暗，五风十雨一炉香。
翚飞栋宇新轮奂，鼓奏牺牲荐豆觞。
努力为民祈福地，年丰今已格阴阳。
思越人•高轩过
董以宁（清代）

避车尘，调蟋蟀，甘称闭户先生。多事乘轩还过访，方知人重功名。

黄金不与侬厮认。原是床头冰冷。何物误人田二顷。

散与酒徒须尽。
鲁如晦郎中挽词
范成大（宋代）

术业推游刃，功名苦溯洄。
著鞭孤壮志，筹算老奇才。
星省庞眉去，云山袖手来。
知公了时命，何必诔余哀。
怨诗效徐淑体
姚月华（唐代）

妾生兮不辰，盛年兮逢屯。寒暑兮心结，夙夜兮眉颦。

循环兮不息，如彼兮车轮。车轮兮可歇，妾心兮焉伸。

杂沓兮无绪，如彼兮丝棼。丝棼兮可理，妾心兮焉分。

空闺兮岑寂，妆阁兮生尘。萱草兮徒树，兹忧兮岂泯。

幸逢兮君子，许结兮殷勤。分香兮剪发，赠玉兮共珍。

指天兮结誓，愿为兮一身。所遭兮多舛，玉体兮难亲。

损餐兮减寝，带缓兮罗裙。菱鉴兮慵启，博炉兮焉熏。

整袜兮欲举，塞路兮荆榛。逢人兮欲语，鞈匝兮顽嚚。

烦冤兮凭胸，何时兮可论。愿君兮见察，妾死兮何瞋.
题张明府清风堂三首
方回（元代）

万叠春山积雨晴，新茶处处煮车声。
不应独送月团片，偏与卢仝两腋生。
岳麓书院纪事 其四
徐炘（清代）

红尘不到白云根，古佛南朝寺独尊。衡岳送青当户牖，潇湘飞绿上山门。

混茫一气同阊阖，兴废千年费讨论。残缺泰和留片石，几番剔藓手亲扪。
和韵题石城峭壁
萨都剌（元代）

离宫长蓬蒿，画栋落花綵。翠华不复游，空馀石城在。

马蹄踏云霞，鸟声隔烟霭。老僧喜客来，山中深似海。
喜晴
陆游（宋代）

西风吹雨冷凄凄，道上行人白昼迷。
聊抉重云取朝日，未容嘉榖卧秋泥。
年丰郡府疏文檄，蛮遁边亭息鼓鼙。
寄语农家莫游惰，冬闲正要饱鉏犁。
闻阁试题为兰亭修禊图效作二首 其一
袁宏道（明代）

分别层溪与远峦，天章寺里雨中看。会稽内史风流甚，赖得中朝有谢安。
句
厉文翁（宋代）

若见集英门外柳，为言曾惹御炉香。
送邕州高教授二首
项安世（宋代）

吏部无官可注员，诸生星散落三边。
君行回雁前头路，我上柱鹃无处舩。
蜀越漫傅公日雪，西南元自接风烟。
相思莫忘书绅句，长在舆衡与立前。
别陈药院
王令（宋代）

客居平日有谁亲，一别三年百病身。
为道难言轻感慨，羡君无病更医人。
前日偕
张九成（宋代）

曾向华筵折数枝，不知心正阿谁思。却怜弄玉吹箫伴，忘了小桥同醉时。

和泪盈盈凄晓露，含情脉脉怨东篱。孙郎风味年来减，且对西风罚满卮。
偈颂七十二首
释祖钦（宋代）

一杯晴雪早茶香，午睡方醒春昼长。
拶著通身俱是眼，半窗疏影转斜阳。
某比缘职事朝拜殡宫瞻望松柏怆然悲涕遂成小诗
王十朋（宋代）

崇观升平主，神游在九霄。稽山嗟葬禹，寰海痛思尧。

天上仙宫别，人间宝祚遥。微臣望松柏，魂思黯然销。
五月下旬大热晦日夜得雨明旦凉甚
陆游（宋代）

一雨萧然洗睡昏，清晨屣履自开门。
岂惟爽气生山袂，坐觉凉颸入发根。
浦口鱼多来野鹤，林梢果熟下山猿。
吾庐清绝君知否？钓雪寒江不足言。
谢章季思惠镜屏
王遂（宋代）

客从东南西，遗我古镜屏。
圆明绝点滓，表裹无遁形。
云是旧太守，思之我为铭。
吾惛不能进，何敢陈诸庭。
我闻生民初，五常具函灵。
器质欠推广，物欲加凋零。
眉睫近莫睹，稍远何能听。
君子抱明德，止善湛中扃。
静如昼有夜，动若渭流泾。
坐令方寸地，目睫何晶荧。
上天方於昭，皎彼垂日星。
五官属宰制，万化随指令。
留之千百载，犹足存典刑。
余心岂昧此，一念存芳馨。
在昔圣敬主，丹书刻方棂。
近者摩镜帖，字字炳丹青。
夫君往教意，大寐如得醒。
置之敬义堂，与世犹说铃。
得友人书，道内子艰难状 其二
张煌言（明代）

家计深行恻，朱颜亦固穷；渐来应化石，遮莫但飞蓬！

寄托诚交道，支持仗女工。可怜织箔手，不得到从戎！
题惠崇画四首 其二 夏
晁补之（宋代）

老柳无嘉色，红蕖羞脉脉。宛在水中洲，双鹅羽苍白。

何须玩引颈，颠倒写经墨。惟应一临流，当暑袗絺绤。
和吴景长秋兴韵
陈绎（宋代）

潇潇风雨洗秋旻，顿觉乾坤万象新。画栋云飞嗟帝子，铜盘露冷泣仙人。

凤凰览德翔千仞，燕子辞巢别故邻。欲颂河清献明主，天颜一笑物皆春。
子肃见示和篇复次韵
吴芾（宋代）

花到浓时自有香，未逢真赏亦堪伤。
今朝渗鼻浑如许，岂是兹花返故常。
寄元龄弟五首
裘万顷（宋代）

少年妄作功名想，说着长安喜欲狂。
多病年来怕奔走，却思云壑置藤床。
莫养虎
彭子翔（宋代）

莫养虎，饱则喜子饥则怒。
莫养鹰，饥则附人饱飏去。
鹰去但忘恩，虎怒将为冤。
不如团饭养鸡狗，狗能吠盗鸡戒晓。
世事反覆不可□，狗或反噬鸡乱啼。
南阁病中兼寄黄玄之
黄褧（明代）

水市南头昼掩扉，衰容垂柳共依依。
雁来高阁春归尽，雀下闲门客过稀。
对酒花枝怜独卧，盍簪芳草念多违。
凭君为问清吟处，何日相从赋《采薇》。
送韩将仕自抚之衢
韩驹（宋代）

故人有令子，高义摩云天。邂逅亦未久，航湖背临川。

谓我老世故，数数求言诠。岂知愚闇姿，一生忧患缠。

读书千万言，不若摩兜鞬。愿子善自爱，无忘说车篇。
偈
释广灯（宋代）

休休休，徒悠悠。
钓竿长在手，鱼冷不吞钩。
尉迟杯 咏朱碧山银槎照蔡松年词填
曹贞吉（清代）

黄流注。送扁舟似叶、凌云渡。虫书犹记当年，想见良工心苦。

何人称杜举。都不管、华堂几朝暮。但茫茫醉了还醒，梦里居然千古。

因思博望去远，纵苜蓿卜萄，回首非故。太乙炉开，朱提液冷，好泛明河深处。

问此去、盈盈一水，曾否有、黄姑相逢语。慢学他、羽化神奇，酌尽天浆无数。
观梅行次答富春成
孙承恩（明代）

春成先生性超逸，成水平生好成癖。探奇览胜不惮劳，楚蜀名成遍经历。

谢政归来更萧散，天与清缘谁解管。摆脱势利羞醯鸡，寻乐似嫌人世短。

朅来复作观梅行，吴岭梅开春正晴。轻衣缓带自容与，閒云野鹤同高情。

玄墓成中梅花窟，千树万树难髣髴。玉缀琼铺迷近远，英郁芬芳盛蓬馞。

四方上下缟素同，虚明镜里无人踪。人行树间如踏空，十里廿里飘香风。

凝霜积雪摇晨曦，霏霏雾霭沾裳衣。万籁沉沉莽寥阒，不知身世将何依。

恍疑堕自冰崖里，琼楼玉宇将无是。尘世区区何有哉，庾岭孤成真蕞尔。

吾闻海上姑射成，神仙乘云时往还。路通玄墓理或有，灵诠宝诀君曾传。

餐吸沆瀣和玄津，酝酿藻思诗清温。言言绝无尘土气，句句尚带梅花春。

多君示教感至意，顿豁老夫神志昏。
美人归 此调犯《虞美人》、《阮郎归》，故名有感
俞彦（明代）

远山凝黛波凝盻。苦海茫无岸。袅蹄为铸靥为螺。业风吹爱河。

坠楼人别黄金坞。曾上扬州路。他生未卜此生休。应愁不解愁。
夜坐
路洵美（唐代）

帘捲竹轩清，四邻无语声。漏从吟里转，月自坐来明。

草木露华湿，衣裳寒气生。难逢知鉴者，空悦此时情。
喻郎中观我庵
释宗杲（宋代）

万物备於我，我观卒未休。
智者返观我，纵横得自由。
旅食
陆游（宋代）

霜馀汉水浅，野迥朔风寒。炊黍香浮甑，烹蔬绿映盘。

心安失粗粝，味美出艰难。惟恨虚捐日，无书得纵观。
偈
释杲（宋代）

归宗会斩蛇，禾山解打鼓。万象与森罗，皆从这里去。
贫女吟四首
文天祥（宋代）

柴门寒自闭，不识赏花心。
春笋翠如玉，为人拈绣针。
秋窗遣兴 其二
吕本中（宋代）

晴枝飐小鸟，啁啾振毛羽。凉飙堕寒花，静中有真趣。

倚槛看浮堕，随时成散聚。世变无常境，心定自安遇。

棐几杂图书，幽事能毕具。
题大龙湫和李五峰韵
林泉生（宋代）

雁荡峰头春水生，无边木叶作秋声。六龙捲海上霄汉，万马嘶风下雪城。

春尽不知阳鸟去，岩高惟许白云行。故人家住青山下，野竹寒流亦有情。
偶成
黄大受（宋代）

绿草何自来，蔓延满中庭。
前朝方芟夷，兹视忽已盈。
竹间幽兰花，数四移乃成。
五无吟六首 其六
唐朝（元代）

晓林喜鹊暮林鸦，饮啄随时漫自嘉。祸福于人何所与，不劳屋角日喳喳。
土风
陈藻（宋代）

钱塘直出过长洲，质直都无俗太浮。
路入余杭昌化境，土风淳朴似闽瓯。
萋兮吟
刘禹锡（唐代）

天涯浮云生，争蔽日月光。穷巷秋风起，先摧兰蕙芳。

万货列旗秋，恣心注明珰。名高毁所集，言巧智难防。

勿谓行大道，斯须成太行。莫吟萋兮什，徒使君子伤。
和毛静可韵
谢枋得（宋代）

孟韩相慕久悬悬，恨不论诗早十年。
吾道不行知有命，斯文将丧更由天。
此生何恨为龚胜，来世谁能知少连。
不信无人扶宇宙，是邦豪杰已林然。
山居
杨万里（宋代）

鬓秃犹云少，书多却道穷。
柴门疏竹处，茅屋万山中。
幽梦时能忆，闲题底要工。
不知蝉报夏，为复自吟风。
淇上别业
高适（唐代）

依依西山下，别业桑林边。庭鸭喜多雨，邻鸡知暮天。

野人种秋菜，古老开原田。且向世情远，吾今聊自然。
送钱生
曾巩（宋代）

天下学校废，师生无所依。
子来满橐书，璨璨璧与玑。
一字未得读，叩门忽言归。
怜子甚有志，事时与子违。
吾无一亩宫，留子为发挥。
去矣善自立，毋使嗣音稀。
壬午九日有感
陈著（宋代）

修茂堂中九日杯，今年无复寿兄来。
把萸空感同看会，插菊难兄一笑开。
不使犬鸡当厄去，却闻鸿雁送声哀。
浮生忽忽何须感，荒草牛山戏马台。
和嘉州通判贾元升见赠
冯时行（宋代）

山城鸟鹊喜，佳句来春风。
浣手三过读，散我磈磊胸。
当年过秦论，千载犹为雄。
今观妙好辞，蹀躞追前踪。
文章信有种，字字含徽宫。
少城初识面，软语开冲融。
秋月耿高怀，春水莹清衷。
俱堕人事海，烦促难舂容。
况乃燕雀卑，未易参鸾鸿。
别来邛筰外，一笑谁与同。
羡君对贤牧，快饮如渴虹。
何当款斋阁，余沥借衰红。
所幸九河润，密通千乘封。
臭味譬草木，我辈情所锺。
梦随沫若水，下与九顶通。
更愿洗老眼，见君攀翔龙。
和峦嶅二子寒食少天色五字 其二
刘一止（宋代）

去年今日时，桃李半狼藉。能随里门儿，买饧作寒食。
狂风二绝 其二
郭之奇（明代）

刺天多远去，绕树独低垂。霜羽初零落，狂飙且莫吹。
导引·元符锡命
佚名（宋代）

元符锡命，祗受庆诚明。恭馆法三清。开基盛烈垂无极，金像俨天成。奉迎霞布甘泉仗，箫瑟振和声。灵辰协吉鸿仪毕，万国保隆平。天地玄黄赤。万流之美玉。寿衣诗歌。此乃至宝龙。
證道歌 其一二六
释印肃（宋代）

取舍之心成巧伪，夜枕髑髅浑说寐。与他南面乐非轻，不知自己无心地。
颂古三首
释宗印（宋代）

死人眼，死人手。
金乌飞，玉兔走。
直截根源，取之左右。
张翁醉倒官街，元是李翁吃私酒。
颂古二十四首
释宗演（明代）

人间铄石流金，世外风高月冷。
要知二无两般，须是一回自肯。
镬汤炉炭横身入，剑树刀山信脚行。
于令仪诲人
王辟之（宋代）

曹州于令仪者，市井人也，长厚不忤物，晚年家颇丰富。一夕，盗入其室，诸子擒之，乃邻子也。令仪曰：“汝素寡悔，何苦而为盗邪？”曰：“迫于贫耳！”问其所欲，曰：“得十千足以衣食。”如其欲与之。既去，复呼之，盗大恐。谓曰：“汝贫甚，夜负十千以归，恐为人所诘。留之，至明使去。”盗大感愧，卒为良民。乡里称君为善士。君择子侄之秀者，起学室，延名儒以掖之，子、侄杰仿举进士第，今为曹南令族。
石泉
赵方（宋代）

石上泉流泉上石，泉之寒冽石坚贞。
补天到海何须论，且慰往来行路人。
管仲论
苏洵（宋代）

管仲相桓公，霸诸侯，攘夷狄，终其身齐国富强，诸侯不叛。管仲其，竖刁、易牙、开方用，桓公薨于乱，五公子争立，其祸蔓延，讫简公，齐无宁岁。

夫功之成，非成于成之日，盖必有所由起；祸之作，不作于作之日，亦必有所由兆。故齐之治也，吾不曰管仲，而曰鲍叔；及其乱也，吾不曰竖刁、易牙、开方，而曰管仲。何则？竖刁、易牙、开方三子，彼固乱人国者，顾其用之者，桓公也。夫有舜而后知放四凶，有仲尼而后知去少正卯。彼桓公何人也？顾其使桓公得用三子者，管仲也。仲之疾也，公问之相。当是时也，吾以仲且举天下之贤者以对。而其言乃不过曰竖刁、易牙、开方三子非人情，不可近而已。

呜呼！仲以为桓公果能不用三子矣乎？仲与桓公处几年矣，亦知桓公之为人矣乎？桓公声不绝于耳，色不绝于目，而非三子者则无以遂其欲。彼其初之所以不用者，徒以有仲焉耳。一日无仲，则三子者可以弹冠而相庆矣。仲以为将其之言可以絷桓公之手足耶？夫齐国不患有三子，而患无仲。有仲，则三子者，三匹夫耳。不然，天下岂少三子之徒？虽桓公幸而听仲，诛此三人，而其余者，仲能悉数而去之耶？呜呼！仲可谓不知本者矣！因桓公之问，举天下之贤者以自代，则仲虽其，而齐国未为无仲也。夫何患？三子者不言可也。

五伯莫盛于桓、文，文公之才，不过桓公，其臣又皆不及仲；灵公之虐，不如孝公之宽厚。文公其，诸侯不敢叛晋，晋袭文公之余威，得为诸侯之盟主者百有余年。何者？其君虽不肖，而尚有老成人焉。桓公之薨也，一乱涂地，无惑也，彼独恃一管仲，而仲则其矣。

夫天下未尝无贤者，盖有有臣而无君者矣。桓公在焉，而曰天下不复有管仲者，吾不信也。仲之书有记其将其，论鲍叔、宾胥无之为人，且各疏其短，是其心以为数子者皆不足以托国，而又逆知其将其，则其书诞谩不足信也。吾观史䲡以不能进蘧伯玉而退弥子瑕，故有身后之谏；萧何且其，举曹参以自代。大臣之用心，固宜如此也。夫国以一人兴，以一人亡，贤者不悲其身之其，而忧其国之衰，故必复有贤者而后可以其。彼管仲者，何以其哉？
华池
释希坦（宋代）

阳魂日运金乌髓，阴魄时含玉兔脂。一旦相交化神水，山中分作两华池。
翠屏山
梁有年（明代）

是处佳山上画屏，何如此地自成形。逶迤岩壁同环抱，掩映云烟入渺冥。

点点雨花红蜀锦，苍苍松盖荫邮亭。山光不逐韶光异，雪满峰头色倍青。
赵黄州寄示诗绝奇次韵
苏泂（宋代）

书回闻道读春秋，笔削馀功指顾收。
鲁国故知人有礼，周家那得圣无忧。
非君着意扶公谷，似我何辞赞夏游。
会引青藜校天禄，毋忘华发此沧洲。
况之席上作
韩维（宋代）

桐叶翻飞荷芰香，好风吹暑作清凉。
便惊帘幕生秋气，径促金丝尽羽觞。
浮世已谙身是幻，高歌莫笑老仍狂。
知君不久不符竹，烂醉犹须教十场。
读史五首 其二
白居易（唐代）

祸患如棼丝，其来无端绪。马迁下蚕室，嵇康就囹圄。

抱冤志气屈，忍耻形神沮。当彼戮辱时，奋飞无翅羽。

商山有黄绮，颍川有巢许。何不从之游？超然离网罟。

山林少羁鞅，世路多艰阻。寄谢伐檀人，慎勿嗟穷处。
苏文忠公祠在定慧寺后即守钦长老住持所也秋祭日诣焉芜秽不治顾之怃然因有修复之思率成长句以柬同志
李超琼（清代）

玉局仙人本奎宿，九州内外争尸祝。中吴祠宇半荒凉，来酹寒泉荐秋菊。

公之井里我乡关，绮岁眉山往还熟。秋风倚棹荡玻璃，春日循街问纱縠。

一从东下踏尘土，梦绕淩云如转毂。宦游况送江入海，似与遗迹相追逐。

繄昔公当乞郡时，钱塘吴兴频典牧。姑苏台畔屡经过，山水流连等三竺。

虎邱岩壁铁花秀，高会欣逢刘孝叔。三贤画像快留题，苦羡鲈鱼叹麋鹿。

镰衣杷菌眼枯泪，尤为吴农重蒿目。公乎虽去八百载，疑有英灵时往复。

西风摵摵吹疏木，神之来兮气萧肃。艾烟纷缭鼪鼯逃，想像灵旗天半簇。

昔闻定慧钦长老，一面缘悭互倾服。惠州谪去八千里，翟公门无客不速。

独教契顺远投诗，寒山十颂清可读。当时行脚苦招邀，应迓吟魂返僧屋。

岂知劫火到毗耶，铁柱石楼有翻覆。啸轩可啸似黄州，至今竟无风扫竹。

写真图或倩龙眠，笠屐不堪尘满掬。自来三吴盛文史，何时淫祀滋繁黩。

铲除空忆睢州汤，起化更少平湖陆。竟令胜迹莽榛菅，坐使明禋失清穆。

惟公浩气没犹存，风马云车肯频蹙。尚循典礼洁牲牷，不似琼儋烧蝙蝠。

群蒿一奏鹤南飞，城郭依然应降福。骖龙翳凤公去来，定念旧游惊闪倏。

太息当时箕口张，乌台诗案千秋独。买田阳羡归未能，万里桄榔甘黜伏。

公之名德尚若此，我辈何功幸持禄。愿将举废告同心，半亩溪堂更新筑。

紫袍腰笛寿公时，还献梅花挹清馥。
新开小轩晁子西有诗以韵答之二首
郭印（宋代）

我无先世英，敢望燕台筑。
譬如坎井蛙，拘虚徒窘束。
又如鹪鹩巢，所寄一枝足。
名不闻公卿，迹非侣樵牧。
眼花鬓毛霜，黾勉作侯服。
吏才固不高，民事亦稍熟。
每欲思寡过，岂敢求多福。
君公迟风云，行矣龙起陆。
佳篇杂沓来，文绣被土木。
坐令北窗下，不知有穷独。
相逢一笑粲，语妙席自促。
凭谁觅仙方，造酒逡巡速。
布袋和尚赞
释智遇（宋代）

一肩驼不起，两脚走如习。
业风交辊笑嘻嘻，问渠是谁渠不知。
闻雁
韦应物（唐代）

故园眇何处，归思方悠哉。淮南秋雨夜，高斋闻雁来。
横吹曲辞。折杨柳
崔湜（唐代）

二月风光半，三边戍不还。年华妾自惜，杨柳为君攀。

落絮缘衫袖，垂条拂髻鬟。那堪音信断，流涕望阳关。
挽丞相祁国公三首
陈棣（宋代）

强壮登黄阁，斑衣衮绣成。
飞声追丙魏，有子继韦平。
舟楫川方济，龙蛇梦倏惊。
天胡啬遐寿，举世但哀荣。
得友人书
白玉蟾（宋代）

千里如天远，三年不此来。书从云外至，手把月中开。
闰月丙子判府相公被制命升使弼越六月癸卯公诞生之辰
朱长文（宋代）

武德阴功积在民，既生太姒复生申。手提将钺虽三世，身到台衡始二人。

膝下龙驹环寿斝，日边凤使捧恩纶。沙堤筑就朱衣引，富有青春尚四旬。
别宋粹一首
刘克庄（宋代）

往昔少司农，朱幡牧刺桐。
见碑怀叔子，有庙祀文翁。
家法惟清白，军储必腐红。
遥知门户肃，不与贾胡通。
舟中中秋
释居简（宋代）

楼外与楼头，无如一叶舟。风轻随月走，江远与天流。

好是今宵随，新于曩日修。水云相汗漫，襟袖独飕飗。

皓采通千隙，寒芒洞六幽。无枝空绕鹊，有约不惊鸥。

汉掌仍承露，秦貂未换裘。弗须占蚌腹，已自压江楼。

欲放仪邻老，长随蟾兔游。一年看晦朔，终不似中秋。
净光山四咏呈水心先生·绝境亭
徐照（宋代）

高顶宜登高，吾州见地形。
水通蛮国远，山出海门青。
藓径僧行迹，风枝鹤退翎。
公能同众乐，私帑建官亭。
和刘后村梅花百咏
方蒙仲（宋代）

雪裹空身无庇叶，风前妙质忽飞尘。
一襦不着中寒去，莫是陈三辈行人。
吉祥寺
李揆（宋代）

带雨溪云重，依山石路斜。
聊乘阮孚屐，径入梵王家。
接竹引流水，栽篱护野花。
簿书有期会，无地老烟霞。
游仙二首
秦观（宋代）

云车自天来，驾言游混茫。
手持太一节，身佩使者章。
龙处傍夭矫，马龟伏以翔。
朝元紫微上，所睹浩难量。
实网结万珠，参伍相焜煌。
花品不知数，妙英拆玄房。
宫殿随人身，处处辄清凉。
危髾擢贞玉，高谢人间妆。
二三古须眉，冠云带含光。
遗我飞霞佩，副以明月璫。
再拜敬服之，百毛发灵香。
袁居士挽词
林季仲（宋代）

君看袁居士，苍然松柏姿。
生涯一樽酒，事业五言诗。
去跨月边鹤，空余床下龟。
江村相送处，尚忆杖过眉。
谢中书张侍郎分惠赐冰
韦骧（宋代）

蒸云炽结炎威稔，紫禁传宣驰内品。颁冰首及辅臣家，三伏歘成秋气凛。

寒光莹澈带恩辉，圭角峥嵘出天禀。红尘不敢傍朱门，溽暑何由近华寝。

无瑕独惬水精盘，荐冷潜被文石枕。池凤应思引轻喙，鼎梅亦觊清馀饪。

蜗庐穷处厌烦酷，嘉惠分沾幸尤甚。儿童惊目且相欢，蝇蚋窜身宁自审。

荷公借润变焦枯，食蘖肺肠方渴饮。强持累句冒钧衡，深愧才华非鲍沈。
屏居盩厔
耿湋（唐代）

百年心不料，一卷日相知。乘兴偏难改，忧家是强为。

县城寒寂寞，峰树远参差。自笑无谋者，只应道在斯。
圆明园四十景诗 其四 镂月开云
弘历（清代）

云霞罨绮疏，檀麝散琳除。最可娱几暇，惟应对雨馀。

殿春饶富贵，陆地有芙蕖。名漏疑删孔，词雄想赋舒。

徘徊供啸咏，俯仰验居诸。犹忆垂髫日，承恩此最初。
龙游道中三首
赵蕃（宋代）

山连远近惨澹，水合东西渺瀰。
旧说诗中有画，今成画里寻诗。
次韵周朝宗六月十日泛湖 其三
周邦彦（宋代）

沟塍绕湖干，琐细分顷段。湖洄晚渔集，山静村樵散。

冲风偃萑菼，猎猎如捲幔。何当饮清光，乘月行夜半。
雨怀安止三首 其三
郭祥正（宋代）

雨隔陈夫子，僧坊懒独游。闭门谁复过，欲语已含愁。

病翼深防弹，惊鳞远避钩。交情君勿替，松柏挺霜秋。
宿慧安院
强至（宋代）

积淖厌行路，解鞍欣曲肱。
疾风穿敝屋，细雨湿青灯。
聒夜有饥鼠，观空无定僧。
中宵尘累息，山水思填膺。
落星石十六韵
张太复（清代）

何代星精落，拳然此一方。卧苔仍磥砢，悬象本辉光。

沦谪千秋仍，坚贞历劫忘。坠来犹射斗，叱去岂成羊。

陨宋知奚似，支机未可量。怪疑蹲虎豹，变不共沧桑。

却想九天外，流辉万丈长。台阶邻辅弼，奎壁接文昌。

照合通南极，高原近太阳。几年沈下士，閟彩向平冈。

砺角曾经否，埋尘转可伤。波凌忆河汉，榆白仍风霜。

已隔三霄路，还依数仞墙。梦应迷太白，奇或拜元章。

迥异昆明岸，难归帝座旁。秋风怀五丈，化石亦光芒。
如意台
刘敞（宋代）

冷冷清池水，泛泛不系舟。兴来可独往，兴尽自难留。

留无淹回可，往无进取忧。世人共扰扰，真赏空悠悠。

章华楚人困，姑苏麋鹿游。君看如意台，乃知贤者谋。
游东坡亭步壁上韵
徐荣祖（明代）

万斛流泉气象雄，炎荒迁谪表孤忠。新桥不惜捐犀带，筑室何嫌老鹤峰。

靖节诗歌声戛玉，罗浮春醉气如虹。故居今有后贤在，松桷重光丹雘工。
和南塘赋东轩春日即事
卫宗武（宋代）

十分春过半，稚绿已侵花。又见拳抽蕨，相将舌吐茶。

川原美如画，卉木烂成霞。红旆思行乐，黄紬忆放衙。

榆年许憔悴，芳景自纷华。但有书为圃，不妨涵圣涯。
莹老自浙归住东广光孝移住南华五首
曾丰（宋代）

南宗要勘北机关，踏遍江湖淮浙山。
始信广东元有佛，打包依旧更南还。
画眉
朱淑真（宋代）

晓来偶意画愁眉，种种新妆试略施。
堪笑时人争彷佛，满城将谓是时宜。
酬乐天闻李尚书拜相以诗见贺
元稹（唐代）

初因弹劾死东川，又为亲情弄化权。百口共经三峡水，

一时重上两漫天。尚书入用虽旬月，司马衔冤已十年。

若待更遭秋瘴后，便愁平地有重泉。
和兄孝绰夜不得眠诗
刘孝先（南北朝）

夜愁眠不安，起望台南端。叶惨风声异，楼空月色寒。

笙冷调簧数，弦脆上琴难。百年行讵几，万虑坐相攒。

谁家有明镜，暂借照心看。
定林寺
刘榘（宋代）

联镳小憩定林庵，祗欠携壶太子岩。
禅律兵机非二致，山僧笑我饱曾参。
示问行藏者
翠华仙伯（元代）

春来看取百花丛，粉白妖红造化功。燕子莺儿休调舌，花残明日起熏风。
句 其一
薛昂（宋代）

逢时可谓真千载，拜赐应须更万回。
句 其二
苏洵（宋代）

雀鷇含淳音，竹荫抱静节。
题无为秀溪亭
王之道（宋代）

画桥雕槛接招提，新有幽人榜秀溪。
十顷净明天上下，两奁光映水东西。
飞楼涌殿参差见，古木修篁咫尺迷。
此景此时君信否，绿杨阴里啭黄鹂。
清远峡
梁光（清代）

一水偪仄去，两山高插天。云移林忽断，树迥日低悬。

猛虎窥行客，寒猿咽涧泉。残钟来古寺，旅梦淡于禅。
集句拟刘文纲少参悼亡 其六
朱诚泳（明代）

断猿今夕泪沾衣，惆怅朱颜不复归。玉佩无声画屏冷，寒窗灯尽月斜晖。
闻宜春诸举子陪郡主登河梁玩月
黄颇（唐代）

一年秋半月当空，遥羡飞觞接庾公。虹影迥分银汉上，

兔辉全庾玉筵中。笙歌送尽迎寒漏，冰雪吟消永夜风。

虽向东堂先折桂，不如宾席此时同。
送紫微孙舍人赴镇长安
魏野（宋代）

长安千古帝王城，镇选词臣自圣情。
三字带来天上贵，双旌拥出世间荣。
朱衣尚列神仙步，红药宜吟雅正声。
预想前春游赏处，九龙池上百花明。
龙岩寺
俞鼒（宋代）

虬须公子真奇物，曾把英灵寄此山。
鼓鬣掀髯天上去，空留遗迹在人间。
书斋谩兴二首
翁承赞（唐代）

池塘四五尺深水，篱落两三般样花。

过客不须频问姓，读书声样是吾家。

官事归来衣雪埋，儿童灯火小茅斋。

人家不必论贫富，惟有读书声最佳。
自咏
陆游（宋代）

食饮从来戒失时，衣裘亦复要随宜。
老人最索调停处，正在初寒与半饥。
清平乐·怀人
赵崇（宋代）

莺歌蝶舞。池馆春多处。满架花云留不住。散作一川香雨。
相云夜夜情悰。青衫泪满啼红。料想故园桃李，也应怨月愁风。
熙宁壬子八月于洛阳妙觉寺考试举人及还道出嵩少之间至许昌共得大小诗二十六首 其六 登封坛
苏辙（宋代）

登封事已遥，大碑摧风雨。灵坛久销秃，古木中梁柱。

峰峦至此尽，苍石无寸土。俯视万仞高，悲辛但狂顾。
小至
陈昂（宋代）

天涯除客子，何者却飘蓬。
病待微阳起，诗怜小至穷。
峰阴分鬼火，溪北断渔筒。
闷坐梅花下，吹来酿雪风。
答裴令公雪中讶白二十二与诸公不相访之什
刘禹锡（唐代）

玉树琼楼满眼新，的知开閤待诸宾。

迟迟未去非无意，拟作梁园坐右人。
和袁郎中破贼后经剡县山水上太尉
李嘉祐（唐代）

受律仙郎贵，长驱下会稽。鸣笳山月晓，摇旆野云低。

翦寇人皆贺，回军马自嘶。地闲春草绿，城静夜乌啼。

破竹清闽岭，看花入剡溪。元戎催献捷，莫道事攀跻。
偈颂一百二十三首
释崇岳（宋代）

妙用纵横，十方坐断。
未谙此脉，举步犹难。
寄题康平老眄柯亭
陈与义（宋代）

高怀志丘壑，既足不愿余。
惜哉三迳荒，滞彼天一隅。
小筑聊自三，空园闢榛芜。
清影吊高槐，气与西山俱。
何以开了颜，庭柯作森疏。
月露洗尘翳，天风吹笙竽。
方其寓目时，万象供啸呼。
终然成坐忘，天地犹空虚。
券外果何有，浮云只须臾。
乃知钟鼎丰，未胜山林癯。
渊明死千年，日月走名誉。
不肯见督邮，归来守旧庐。
可怜骨已朽，后有谁继渠。
愿子副名实，此事吾欲书。
西明寺牡丹
元稹（唐代）

花向琉璃地上生，光风炫转紫云英。

自从天女盘中见，直至今朝眼更明。
莫京甫知事有台掾这辟赋诗识别二首
王珪（宋代）

兰生空谷混荆榛，不碍幽香到处闻。
幕府才流推谢掾，宣州宾客忆崔群。
清怀叠阵三秋月，行橐双溪一片云。
白发书生何以报，惭君出力卫斯文。
三山先贤祠落成八首
熊禾（元代）

武夷九曲水，流出三神山。
考亭得勉斋，壁立孔门颜。
信斋继其志，经礼赖以完。
六经复其一，百世功不刊。
武进王丞二首 其一 欣荣亭
孙觌（宋代）

客有倦游者，置居在西畴。平生会心处，高引寄一丘。

吟窗山入坐，钓濑雪满舟。更秉西园烛，宽我千岁忧。

仍倾中山酒，浇此万斛愁。出门何所诣，真欲老菟裘。
约斋张直阁画师项相请赞
释咸杰（宋代）

挨开不二门，千圣须却步。
直下便承当。略通一线路。
佛也不奈何，谁敢当头道。
道著头角生，一点黑如皂。
尽情分付约齐大居士，一等人间任扬播。
远蒙宫使密学侍郎宠示和章谨再用韵寄呈
李光（宋代）

畴昔心亲迹异同，端如社燕与秋鸿。关河此日归真主，岩壑他年属两翁。

老去熟知交友态，忧来顿悟世缘空。传闻敌骑谋深入，好为提兵剿勒聪。
曹娥庙
潘阆（宋代）

曹娥庙前秋草来，曹娥庙里秋月明。
扁舟一夜炯无寐，近听潮声似器声。
游落星寺
王守仁（明代）

女娲炼石补天漏，璇玑昼夜无停走。自从堕却玉衡星，至今七政迷前后。

浑仪昼夜徒揣摩，敬授人时亦何有？玉衡堕却此湖中，眼前谁是补天手。
莺
吴融（唐代）

日落林西鸟未知，自先飞上最高枝。千啼万语不离恨，

已去又来如有期。惯识江南春早处，长惊蓟北梦回时。

谢家园里成吟久，只欠池塘一句诗。
曹仁宪谨荣寿 其四
李春澄（清代）

崧岳何时诞甫申，三秋爽气转洪钧。丁年已折高枝桂，甲子初周不老身。

洛水人文誇领袖，瀛东子弟受陶甄。惟公张弛无声色，一个休休社稷臣。
早春病中
张籍（唐代）

羸病及年初，心情不自如。多申请假牒，只送贺官书。

幽径独行步，白头长懒梳。更怜晴日色，渐渐暖贫居。
闻曼叔腹疾走笔为戏
梅尧臣（宋代）

方闻病下利，曾不药物止。
区区溷匽间，其往宁得已。
每为青蝇喧，似与紫姑喜。
倾肠倒腹後，乃是胸中美。
南中二老图诗
毕自严（明代）

南极老人星不孤，轻风洒洒披佳图。青城何来紫烟气，羡门园佳无时无，我亦颓焉自放思蓬壶。

年来鹿鹿造物驱，拮据职业形神枯。閒窗展对快硕肤，须眉欲语欣吾徒。

一掌留禁释不辜，一总陪宪饬廉隅。载读高谈稷下与吴歈，滴滴灌顶甘醍醐。

曹刘可役屈宋奴，酒后耳热歌乌乌。翩跹曳履钟山趋，不让当年九老在东都。

道能随物化，身肯要人扶。仆本淄黉一耄夫，蒲姿亦与名贤俱。

五载艰辛东野御，居然滥吹齐之竽。夜行秉烛胡为乎，菊荒三径真为愚。

咄哉二老皆通儒，寿身寿国道味腴。君不见齯齿重生鬓欲角，增筹赐卣良非迂。
立可则礼思复雪中见过
释居简（宋代）

花翻云叶舞风回，新好缤缤带雨开。团破小龙寒未瀹，客如两鹤瘦飞来。

白灰宿火虽同拥，黄独无苗各自煨。苕霅扁舟明日去，小须门外玉山颓。
勉闲游
白居易（唐代）

天时人事常多故，一岁春能几处游。不是尘埃便风雨，

若非疾病即悲忧。贫穷心苦多无兴，富贵身忙不自由。

唯有分司官恰好，闲游虽老未能休。
暮春幽兰小集
金永爵（清代）

岳下岚漪坐处深，韶光收纳养诗心。春阑已觉千花乱，院寂自闻一鸟吟。

烟散茶炉鸣涧籁，云生画壁响山琴。寻芳近日奚囊富，惟许高朋独赏音。
次韵徐宰雪句
方岳（宋代）

雪花飞尽江头芦，秋崖有屋窗未糊。
嗅梅自可了孤寂，燃竹相与留须臾。
传观玉帝整严卫，杂沓环佩纷前驱。
梦随姑射扣瑶陛，身入阊阖排银铺。
明毫一色宝阶净，端木六出琼林孤。
绿章封事见名姓，白霓仙子轩眉须。
乃知天喜爱民尹，分此雪与耕田夫。
山川尽入古图画，园林已作春规模。
逢船谁可载书共，松醪未拟炊书沽。
金仆姑寒忆战士，玉玲珑暖无歌姝。
煮茶安用碧跳脱，眠蓑自胜红氍毹。
盟鸥久与说心腹，买犊大欠耕膏腴。
频年岁入少生计，何日诏下蠲田租。
甑尘但忧脱粟饭，瓯滑未议羹莼鲈。
群公岂堪立仗马，贱子只跨寻诗驴。
第令吾民不知馁，如彼蔡人何足诛。
冲寒索米徙者众，啼饥载道携其孥。
边烽有警事方尔，民瘼未轸天地无。
辕门谁曳丈二组，羽书夜下尺一符。
少迟兽狝渤海盗，当复蚊浮高阳徙。
平淮有碑徜须刻，笔墨可但唐宗儒。
夕霁
张镃（宋代）

霜雪连朝作劲威，暮来吹散景偏宜。未开璧月千秋镜，已建金云十丈旗。

脱帽渐看山峍屼，袭裘须判酒淋漓。乘閒书纸休嫌数，簿领丛中怕说诗。
偈颂六十七首
释原妙（宋代）

参须实参，悟须实悟。
动转施为，辉今耀古。
若是操心不正，悟处不真。
妆妆点点，斗斗钉钉，
被人轻轻拶著，未免唤灯笼作露柱。
化成岩
赵善坚（宋代）

低帽白蕉衫，跨马北岩路。
为我撤炎歊，时有清风度。
投策蹑游屐，扪萝穷幽趣。
怪石鸣瘦筇，狭径窘危步。
云间启深洞，玲珑天巧露。
僧侣罗上下，钟声答晨暮。
长笑排翠谒，围棋惊振鹭。
陶写屏丝竹，恐为风景污。
拂藓题苍崖，纵横醉中句。
兹游岂易得，载酒莫辞屡。
题止一堂
唐仲友（宋代）

艮不获其身，人无监流水。
畎亩义惓惓，时止非吾止。
感古十首
胡仲弓（宋代）

共工触不周，荆卿悲易水。
所遭虽异时，等为血气使。
争帝力已虽，报怨反害已。
一为狂夫愚，一为刺客靡。
二者俱无成，三叹而已矣。
海棠春·晓莺窗外春啼晓
佚名（宋代）

晓莺窗外春啼晓。睡未足、把人惊觉。翠被晓寒轻，宝篆沈烟袅。宿酲未解，双娥报道。别院笙歌宴早。试问海棠花，昨夜开多少。
梅时往来郊外十绝 其一
张侃（宋代）

旧冬全未见梅枝，多是江南春讯迟。今日相逢犹摘索，翠涛笺上写新诗。
写怀
邓羽（明代）

道人不作槐根梦，一片虚顽太古心。无雪可催苍桧老，有家原住白云深。

山头月落虎长啸，海面风生龙自吟。世上何人窥此意，野花啼鸟是知音。
偈颂十二首
释如净（宋代）

韩信造浮桥，李广入布袋。
一箭透双关，乾坤无罣碍。
寄题赵漕秘阁东山堂
杨万里（宋代）

阿旦东山著乾坤，十雨世界三登村。阿安东山著一身，白云保社明月邻。

此山祗合馆此客，千载阿谁敢争席。赵侯玉立隆准孙，洗空凡马追古人。

千山万水略行遍，一锥卓住东洋岸。东洋山麓东复东，筑堂折简招两公。

倒提北斗酌银汉，灵山作樽江作钟。浩歌小袖经纶手，笑与两公举天酒。

东山今属赵家庄，敬请两公迁别乡。
幼稚
萧雄（清代）

小儿空是说髫年，小女衣襟横在肩。躐等居然袍裤好，赤趺行旁额娘边。
出居十六咏·桃李蹊
方岳（宋代）

竹迳转西麓，山花能白红。
要知造物心，政在无言中。